2010/0303 (COD)

SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije v zvezi s

stališčem Sveta o sprejetju Uredbe Evropskega parlamenta in Sveta o spremembi Uredbe (ES) št. 1406/2002 o ustanovitvi Evropske agencije za pomorsko varnost

(Besedilo velja za EGP)

1. Ozadje

Datum predložitve predloga Evropskemu parlamentu in Svetu (dokument COM(2010) 611 final – 2010/303 COD): || 28. oktober 2010

Datum mnenja Evropskega ekonomsko-socialnega odbora: || 16. februar 2011

Datum stališča Evropskega parlamenta, prva obravnava: || 15. december 2011

Datum predložitve spremenjenega predloga: || Ni relevantno.

Datum sprejetja stališča Sveta: || 4. oktober 2012

2. Cilj predloga Komisije

Cilj predloga je sprememba Uredbe 1406/2002 z jasnejšo opredelitvijo obstoječih delovnih nalog in vloge EMSA ter dodatno širjenje delovnih nalog EMSA na nova področja v razvoju na mednarodni ravni in/ali ravni EU. Uredba 1406/2002 je bila od leta 2002 spremenjena trikrat, v glavnem zaradi razvoja zakonodaje EU o pomorskem prometu.

Predlog Komisije predvideva, da EMSA ohrani sedanje cilje in naloge. Kljub temu pa je treba državam članicam in drugim stranem pojasniti navedene cilje in naloge ter jasneje opredeliti podporo, ki jo EMSA zagotavlja Komisiji. Nekatere nove naloge EMSA izhajajo iz izvajanja tretjega svežnja o pomorski varnosti za leto 2009, ki zajema pomorsko inšpekcijo, klasifikacijske zavode, spremljanje ladijskega prometa, preiskave nesreč, denarna nadomestila za potnike, zahteve države zastave in odgovornost lastnikov ladij.

Na področju raziskav bi morala EMSA tesneje sodelovati pri pomorskih raziskavah EU in z analizo raziskovalnih projektov identificirati možne nadaljnje ukrepe z regulativnega vidika.

Namen predloga je tudi pojasniti tehnično podporo, ki jo EMSA zagotavlja Komisiji in državam članicam v raznih mednarodnih in regionalnih organizacijah. Nekatere izredno pomembne operativne storitve, ki jih opravlja EMSA (SafeSeaNet, CleanSeaNet, LRIT, pomorska inšpekcija itd.), lahko znatno pripomorejo k drugim politikam EU, na primer celostni pristop k pomorskemu nadzoru v okviru celostne pomorske politike EU. Poleg tega bi morala EMSA imeti možnost pomagati pri oceni in analizi vpliva bremen, povezanih z ladjami, kot so balastne vode, morski odpadki in podvodni hrup v morskem okolju. Ta revizija tudi pojasnjuje, da se sposobnost EMSA za odzivanje lahko uporabi v primeru onesnaženja morja, ki ga ne povzročijo ladje, ampak drugi viri, zlasti naftne ploščadi. Predlog prav tako skuša olajšati okrepitev tehničnega sodelovanja s sosednjimi državami. V tej reviziji so predvidena omejena dodatna sredstva za EMSA, kar je v skladu z oceno finančnih posledic zakonodajnega predloga, ki je priložena predlogu.

3. Pripombe k stališču Sveta

Stališče Sveta odraža politični dogovor, dosežen med Evropskim parlamentom in Svetom 12. aprila 2012. Komisija ta dogovor podpira. Za lažje razumevanje je Komisija podala štiri izjave. Navedene štiri izjave so priložene v Prilogi.

Svet je uvedel razlikovanje med temeljnimi in pomožnimi nalogami. Vsi cilji Komisije glede nalog EMSA so bili ustrezno izraženi v končnem besedilu, ki v nekaterih primerih predvideva še dodatne zaščitne ukrepe ali omejitve. To daje EMSA jasen mandat za prihodnost. Medtem ko poudarek ostaja na pomorski varnosti, navedeni mandat omogoča EMSA, da prispeva svoje strokovno znanje in orodja k drugim politikam EU, in sicer za ustvarjanje dodane vrednosti EU na najučinkovitejši način. Zdi se, da bi bilo mogoče izvajati nov mandat s sredstvi, opredeljenimi v oceni finančnih posledic zakonodajnega predloga, ki je priložena prvotnemu predlogu Komisije. Komisija sprejema spremenjeno metodologijo obiskov EMSA v državah članicah, saj ustrezno upošteva vprašanja Komisije glede politik.

4. Izjave Komisije

Komisija je podala štiri izjave, ki so navedene v Prilogi.

5. Sklepna ugotovitev

Komisija podpira rezultate medinstitucionalnih pogajanj in lahko zato sprejme stališče Sveta v prvi obravnavi.

PRILOGA Izjave Komisije

1. Izjava o inšpekcijskih pregledih v zvezi s pomorsko varnostjo

Glede tehnične podpore, ki jo Agencija zagotavlja Komisiji pri opravljanju inšpekcijskih nalog v zvezi s pomorsko varnostjo, kot je določeno v členu 2(2)(b), Komisija potrjuje, da ta določba ne vpliva na značaj inšpekcijskih pregledov v zvezi s pomorsko varnostjo, kot jih določa Uredba Komisije (ES) št. 324/2008 z dne 9. aprila 2008 o določitvi revidiranih postopkov za izvajanje inšpekcijskih pregledov Komisije na področju pomorske varnosti.

Ta določba zlasti ne razširja pooblastil Komisije za opravljanje inšpekcijskih pregledov in ne daje nobenih pooblastil EMSA za izvajanje inšpekcijskih pregledov v zvezi s pomorsko varnostjo na lastno pobudo.

2. Izjava o pristojnosti Unije

V zvezi s tehnično podporo, ki jo države članice in Komisija potrebujejo za prispevanje k dosežkom tehničnih organov IMO, Komisija pojem pristojnosti v smislu Pogodbe razume tako, da vključuje tudi pojem interesa Unije, ki se trenutno uporablja pri usklajevanju EU v zvezi z IMO.

3. Izjava o Okvirni direktivi o morski strategiji in emisijah toplogrednih plinov, ki jih povzročajo ladje

Glede pomožnih nalog iz člena (2a), Komisija opozarja na naslednje:

1. Cilj Okvirne direktive o morski strategiji je doseči dobro okoljsko stanje morskih voda. Nekateri pritiski in vplivi, navedeni v tabeli 2 Priloge III, so povezani z ladijskim prometom. Komisija, ki mora med drugim meriti napredek pri izvajanju na različnih področij, ki jih ureja direktiva, meni, da je koristno prejeti tehnično podporo Agencije v zvezi z elementi, povezanimi z ladijskim prometom, zlasti z uporabo obstoječih orodij, kot so SafeSeaNet in CleanSeaNet.

2. Glede emisij toplogrednih plinov, ki jih povzročajo ladje, Komisija meni, da morebitna tehnična podpora Agencije ne sme biti omejena na izračun emisij, saj bi to lahko razumeli kot prednostno obravnavanje določenega tržnega instrumenta s strani EU. Poleg tega Komisija meni, da kakršna koli tehnična podpora, ki jo zagotavlja EMSA, ne bo vplivala na stališče EU glede globalnega ali regionalnega položaja.

4. Izjava o klasifikacijskih zavodih za plovila za plovbo po celinskih plovnih poteh

Komisija meni, da se zagotavljanje ustreznih informacij Komisiji s strani Agencije, kot je določeno v členu 2a(2)(f), lahko izvaja na podlagi obstoječega strokovnega znanja in izkušenj EMSA ter zato ne zahteva dodatnih sredstev za inšpekcijske preglede.